  Виталий Пронин Ува ёросысь 14 хозяйствоос пӧлысь тужгес бадӟымез луэ «Свобода». Туэ но со бусы ужъёсты ӟеч быдэстэменыз но урожай трос люкаменыз паймытӥз. Плетнёв агай-вынъёсХозяйствоын быдэс династиосын ужало, ог-огзылы котьку юрттӥсько. Соин но вормонъёссы шӧдскымонэсь луо, шуо ёросысь гурт удысъя управлениын. Нимысьтыз пусйыны кулэ, пе, Плетнёв агай-вынъёсты. Александр, Сергей но Алексей братъёслэн колхозын огъя ужам стажзы 50 ар люкаськиз ни. Куиньназы но оскымонэсь. Соин ик соослы техника но выльзэ сёто. Лудын тӥяськыкузы, ог-огзылы маин быгато юртто. Вожъяськон но, вожвылъяськон но удмурт воргоронъёс куспын уг кенжылы. - Уж пӧрмыку, кызьы вожъяськод? - шуэ Сергей Аркадьевич. - Уж медло, соку гуртмы но уз быры. Гуртлэсь люкиськем потымтэен, ми ваньмы Сурӟи гуртэ кылимы, кышно но татысь ик ваньмы шедьтӥмы. Нылпиосмы но табере вӧзамы ужлы дышыса будо. Плетнёвъёслэн анай-атайзы но быдэс даурзэс колхозын ужамын. Табере соос улэпесь ӧвӧл ни. Но комбайн сьӧры пуксьыкузы, пиослэн атайзы тодазы лыктэ. Со 27 ар комбайнёрын ужамын. Солэсь данзэ медам уськытэ шуиськомы, пе. Нош музъем соослы кужым сётэ. Гурт удысын ужасьёслэсь нуналзэс ёросазы пусйыкузы, Сергейлы нимысьтыз тау каризы но премиен дунъязы - районазы со тужгес трос ю тысь кутсаз - 2 сюрс 741 тонна люкаськиз. Шаерамы но та лыдпус огез умоез. Соин ик сое 18-тӥ октябре элькунамы но сӥлы каризы. Сергейлэн та нырысетӥ вормонэз ӧвӧл ни. Нош ёросазы егит комбайнёръёс пӧлын Алексей тужгес трос - 1 сюрс 888 тонна - ю люказ. 3 вынъёс быдэс гуртлы адӟем карымон луо: спортъя элькун ӵошатсконъёсы пырисько, таза улонэн эшъясько. Кизы но котьмалы мынэ. Асьсэ киын ӝутэм коркаоссы туж йӧно адӟисько. Елена Сараматова Туспуктӥз Татьяна Коровина  